LitKlyntji November 23, 2016 Bibi Slippers, poësie
Bibi Slippers se debuutbundel, Fotostaatmasjien, is onlangs in Johannesburg vrygestel. Dit vier die mens en kultuur as fotostaatmasjien en die gedig as foutiewe fotostaat.
Die bundel is eietyds, met ’n gedig vir elke Instagram filter, emoji’s as emosies en ’n deurlopende fokus op die digitale era se vermoë om perfekte kopieë te maak van… ’n vreemde vrou se tiete op jou boyfriend se foon.
God en sy kantoorpartytjies (in die hemel op ’n Vrydagmiddag), die verskil tussen alpakkas en llamas en hulle verbinding tot die ewige waarheid, gedigte oor voëls (albei tipes), Jonker as voorbok van Afrikaanse pop en Harry Styles se hare word onder meer op die blaaie gevind. Sosio-politiese elemente kom ook na vore.
Die bundel se tipografie en ontwerp, deur Richard Myburgh, speel met die tema van fotostaatpapier, Xerox masjiene en ’n paper jam.
Klyntji deel drie gedigte as uittreksels van die bundel hieronder.
Met apologie aan Bukowski
daar’s ’n bloukraanvoël in my blindederm
wat nie wil weggaan nie. ek sal hom wys.
ek sal sê: kom uit daar, jy mag nie in my
nesmaak nie. ek sal hom uitskop voor hy
hom te diep inskrop, ek sal sy vere pluk
en van hom ’n verestoffer maak ek sal al
hierdie voorgevoelens daarmee wegvee.
ek weier om vir hom woonplek te gee.
ek sou al my blindederm kraanvoël en al
laat uithaal het as ek dit kon bekostig, as
my mediese fonds dit wou betaal maar
hierdie kondisie is nie op hulle boeke nie.
nou sit ek daarmee: ’n bloukraanvoël in my
blindederm en my goeie voornemens.
Porcupine-ology. Antler-ology. Car-ology. Bus-ology. Train-ology. Plane-ology. Mama-ology. Papa-ology. You-ology. Me-ology. Love-ology. Kiss-ology. Stay-ology. Please-ology. Let’s study class, let’s study class. Sit down.– Regina Spektor
ek wil my hande om
’n kaktus of turksvy
vou ’n anemoon in my
mond hou ek wil jou
ek wil in ’n doringboom
slaap met ’n ystervark
in my arms ek wil leer
hoe om jou hoe om jou
ek wil ’n professor word
in die wetenskap van stekels
ek wil jou doringappel
doringpeer stadig maar
seker afstomp seekastaiing
ek wil jou ek wil jou
bot hê en onskerp
as dit onmoontlik is
sal ek wil sag raak
myself spons maak
sodat ek aan jou
aan jou kan klou
van ’n steekwond
deur die long
Die eerste afvallige
op die eerste vrydagaand
was daar ’n moerse office
party in die hemel. niemand
kan meer veel daarvan onthou
nie maar almal weet dat daar tequila
was en dat iemand met iemand
seks gehad het in ’n besemkas
daar is baie kak gepraat
het ’n rep gemoer. die sekretaresse
het doosdronk op ’n tafel uitgepass
en die bure het die cops gebel
om te kla oor die geraas
tot vandag toe wil niemand erken
dat dit hy was wat die knoppie gedruk het
toe god kaalgat en vrot van die drank
op die fotostaatmasjien gaan sit het nie
Lucifer is egter sonder uitbetaling
Fotostaatmasjien is te koop teen R200. Die Kaapse bekendstelling vind plaas op die sesde Desember. Info hier.
Gehou van Bibi Slippers se Fotostaatmasjien? Ondersteun Klyntji vir meer sulke stories.
Van rotstekeninge tot nou.
Jason Bronkhorst kyk stip na lelike mans
Kuns & OntwerpKlyntji November 23, 2016 Jason Bronkhorst, kuns